# **Bejelentéshez kötött kereskedelmi tevékenységgel kapcsolatos eljárás**

**Szolgáltatás indítása**

Az eljárás bejelentésre indul.

**Jogosultak köre**

Azok, akik Felsőzsolca Város illetékességi területén kereskedelmi tevékenységet kívánnak folytatni, valamint a mozgóbolt útján folytatott kereskedelmi tevékenység, a csomagküldő kereskedelem, az automatából történő értékesítés, az üzleten kívüli kereskedelem és a közlekedési eszközön folytatott értékesítés esetében székhelyük Felsőzsolca.

**Mit kell tennie**

"Bejelentés kereskedelmi tevékenység gyakorlásáról" megnevezésű nyomtatvány megfelelő adattartalommal kell kitölteni.

**Határidők**

A kereskedő a rendelet 1. mellékletének A) pontja szerinti adatokban bekövetkezett változást **haladéktalanul,** illetve a **nyitvatartási idő változását az azt megelőző nyolc napon belül** köteles bejelenteni a jegyzőnek.

Amennyiben a bejelentéshez kötött kereskedelmi tevékenység gyakorlását a kereskedő megszünteti, azt a szolgáltatási tevékenység megkezdésének és folytatásának általános szabályairól szóló 2009. évi LXXVI. törvény 24. § (3) bekezdése szerint a megszűnést követően haladéktalanul köteles bejelenteni.

Ügyintézési határidő: nyilvántartásba vétele 15 nap.

**Benyújtandó dokumentumok**

* Adatváltozás bejelentése (kereskedelmi tevékenység) nyomtatvány
* Bejelentés kereskedelmi tevékenység gyakorlásáról nyomtatvány
* Bejelentés-köteles kereskedelmi tevékenység megszűnésének bejelentése nyomtatvány

**Eljáró szerv**

Felsőzsolca Város Jegyzője

**Felettes szerv/jogorvoslat**

Borsod-Abaúj-Zemplén Megyei Kormányhivatal

**Egyéb információk**

A kereskedelmi tevékenységek végzésének feltételeiről szóló 210/2009. (IX.29.) Korm. rendelet 2.§-a szerint a Kormány kereskedelmi hatóságként és a szolgáltatási tevékenység megkezdésének és folytatásának szabályairól szóló törvény szerint a szolgáltatás  felügyeletét ellátó hatóságként - a nemesfémből készült ékszerek, díszműáruk és egyéb tárgyak forgalmazása kivételével – a) mozgóbolt útján folytatott kereskedelmi tevékenység, a csomagküldő kereskedelem, az automatából történő értékesítés, az üzleten kívüli kereskedelem és a közlekedési eszközön folytatott értékesítés esetében a **kereskedő székhelye szerinti** települési önkormányzat jegyzőjét; b) az a) pontban nem említett kereskedelmi tevékenységek esetében a **kereskedelmi tevékenység helye szerinti** települési önkormányzat jegyzőjét jelöli ki.

A rendelet 6.§ (1) bekezdése szerint a bejelentésnek a rendelet 1. melléklet A) pontjában meghatározott adatokat kell tartalmaznia. A bejelentésről a jegyző a 2. melléklet A) pontjában meghatározott adattartalommal nyilvántartást vezet, mely nyilvántartás nyilvános, a jegyző a nyilvántartást az önkormányzat honlapján közzéteszi.

**Bejelentéskor kereskedelmi tevékenységi formánként 3.000.-Ft** összegű illetéket kell megfizetni. (a bejelentéshez kötött kereskedelmi tevékenység adataiban történő **változás bejelentése** és a tevékenység **megszüntetésének** bejelentése **illetékmentes**).

A jegyző a kereskedelmi tevékenység végzésére irányuló bejelentést nyilvántartásba veszi, majd a nyilvántartási számmal együtt – elektronikus úton – megküldi a szakhatóságoknak, hatóságoknak, melynek körét a hivatkozott Korm. rendelet 6.§ (2) és (2a) bekezdése határozza meg.

A Korm. rendelet 6. mellékletében meghatározott termékkör esetén - ha az nem tartozik a rendelet 3. mellékletében szabályozott kizárólag üzletben forgalmazható és működési engedélyhez kötött termékekhez - a kereskedő a bejelentés benyújtásával egyidejűleg a kereskedelmi tevékenység végzését elkezdheti.

**Vonatkozó jogszabályok**

2005. évi CLXIV. törvény a kereskedelemről

210/2009.(IX. 29.) Korm. rendelet a kereskedelmi tevékenységek végzésének feltételeiről

**Fogalmak**

A kereskedelemről szóló 2005. évi CLXIV. törvény 2.§-ában meghatározottak szerint.

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény, valamint az elektronikus ügyintézés részletszabályairól szóló 451/2016. (XII. 19.) Korm. rendelet **kötelezővé tette a gazdálkodó szervezetek**, valamint az elektronikus ügyintézést biztosító szerv ügyfelei számára az **elektronikus kapcsolattartást**.

**Gazdálkodó szervezetnek minősülnek** a polgári perrendtartásról szóló 2016. évi CXXX. törvény 7.§ (1) bekezdés 6. pontja szerinti személyek.

Önkormányzatunk a hatályos jogszabályi előírásoknak eleget téve az elektronikus úton történő kapcsolattartás esetén **kizárólag cégkapun keresztül** érintkezik az fenti előírások szerinti gazdálkodó szervezetekkel.